ལན་དུ།ཕྲན་ནི་བོད་ཆོས་ལྡན་ཞིང་ཁམས་ཀྱི་མདོ་སྨད་བླ་བྲང་ཨ་མཆོག་ཏུ་སྐྱེས་ཤིང་།ཁྱིམ་ཚང་གི་འཚོ་བ་ནི་ས་མ་འབྲོག་ཡིན་སྟབས་ཕྱུགས་འཚོ་དང་ཞིང་ལས་ཀྱི་ཉམས་མྱོང་སོགས་ད་དུང་ཡིན་ཡང་གསོན་ཤུགས་ལྡན།ཕ་དྲིན་ཆེན་ནི་ཕྱུགས་ཚོང་གིས་བྲེལ་བ་ཧ་ཅང་ཆེ་བས།རང་ཁྱིམ་དུ་དེ་ཙམ་འདུག་ཁོམ་མེད་པར་ས་གནས་གང་སར་བསྐྱོད་དགོས་ཡོད།དེར་བརྟེན་ཁོང་གིས་དགོངས་ཚུལ་ལ་ཡོན་ཏན་ཞིག་མེད་ཚེ་མི་ལུས་བླངས་པའི་རིན་ཐང་ཟད་པར་གཟིགས་ནས་མཐར་ཕྱི་ལོ་༢༠༠༠་ལོར་ཕ་མ་གཉིས་དང་།ངེད་གཅེན་གཅུང་རྣམས་ལྷ་སར་སེ་ར་དགོན་པ་དང་དེའི་ཉེ་འཁོར་དུ་འཚོ་བ་གསར་པ་ཞིག་གི་འགོ་བཙུགས་ཤིང་།ཐོག་མར་ངེད་ཕྲུ་གུ་བཞི་པོ་སློབ་གྲྭར་བཏང་འདོད་ནའང་།སློབ་སྦྱོང་གི་རྨང་གཞི་གང་ཡང་མེད་སྟབས་རྒྱ་གཞུང་གི་སློབ་གྲྭར་ཞུགས་པའི་གོ་སྐབས་རེ་ཞིག་མ་ལྡན་པར།གནས་སྐབས་རིང་ངེད་ཅག་ལ་ཕ་མས་མ་བྱན་ཞིག་དང་དགེ་རྒན་ཞིག་ཆེད་དུ་བཙལ་ཏེ།ངེད་ཅག་གཅེན་གཅུང་ཚོ་ནང་དང་རྒྱང་རིང་ས་ཞིག་ཏུ་ཁང་པ་གླས་ཏེ་ལོ་གཅིག་རིང་དུ་ལོ་རིམ་གསུམ་པའི་སློབ་གཞི་ཆ་ཚང་སྦྱང་པ་བྱས།མདོར་ན།ངེད་གཅེན་གཅུང་གསུམ་ནི་ངའི་འཛིན་གྲོགས་ཆེས་ཐོག་མ་དེ་ཡིན།དེ་ནས་ཕྱི་ལོ་༢༠༠་༡ལོར་ཨ་ཕའི་འཆར་གཞི་ལྟར་གཅེན་པོ་མགོན་པོ་དོན་གྲུབ་དང་ལྷ་མོ་སྐྱབས་གཉིས་པོ་ཕ་ཡུལ་དུ་སློབ་གཉེར་བྱ་བར་གཏོང་རྩིས་ཡོད་པས།སྐབས་དེར་ང་ཡང་འགྲོ་གི་ཡིན་ཞེས་ཉིན་རྒྱུན་ཞུ་བ་དང་ངུས་པས་ང་ཡང་ཁོང་གཉིས་དང་ལྷན་དུ་ལོ་དེ་ཡི་ཟླ་བ་ལྔ་པའི་ཚེས་ཉེར་དགུ་ཉིན་རྒྱ་གར་ཡུལ་འདིར་ཐོག་མར་འབྱོར།མཐར་ཕྱི་ལོ་༢༠༡༤ཟླ་བ་༤་ཚེས་༡ཉིན་ནས་མ་སུ་རི་བོད་ཁྱིམ་སློབ་གྲྭ་ནས་གཞི་རིམ་འཛིན་གྲྭ་བཅུ་གཉིས་མཐར་ཕྱིན་ཏེ།ལོ་དེའི་ཟླ་བ་༧ཚེས་༡ནས་ད་ལྟ་བར་མ་ཡུམ་ས་རཱ་བོད་ཀྱི་མཐོ་རིམ་སློབ་གཉེར་ཁང་དུ་རང་མི་རིགས་ཀྱི་སྐད་ཡིག་ལ་སློབ་གཉེར་བྱེད་བཞིན་ཡོད་ལ།མི་རིང་བར་ཕྱི་ལོ་༢༠༡༨ཟླ་བ་༥ཚེས་༡ཉིན་ནས་རིག་གནས་རབ་འབྱམས་པ་སློབ་མཐར་སོན་རྒྱུ་དང་།དེའི་ཞོར་དུ་རྒྱ་གར་གཞུང་གི་མཐོ་སློབ་ཀྱི་དབྱིན་ཇིའི་སྐད་ཡིག་གི་ཡིག་འབྲེལ་བཏང་སྟེ་ད་ལོ་མཐར་ཕྱིན་པ་དང་དཀྱུས་གཅིག་ཏུ་འཁེལ་ཡོད།